हथियारों के एक वैश्विक सौदागर से मिलने की ललक रखने वालों की कतार लगवाने में चंद्रास्वामी की कामयाबी पर हैरत होना इसलिए लाज़िमी है कि अमेरिका की न्यूयॉर्क फेडरल अदालत से बरी हुए खाशोगी को एक साल भी पूरा नहीं हुआ था और वे भारत की धरती पर थे। फिलीपीन्स के राष्ट्रपति मार्कोस फर्डिनेंड के 200 मिलियन डॉलर नकद ठिकाने लगाने से लेकर निकारागुआ में कोंत्रा बागियों को पैसा पहुंचाने के लिए सी.आई.ए. की मदद करने जैसे कारनामे खाशोगी दिखा चुके थे। मगर उनसे गलबहियां करने में अपने को धन्य समझने वालों की दिल्ली में कमी नहीं रही।